# Linda Yaccarino

Linda Yaccarino (Estats Units d'Amèrica, 1963) és una executiva de televisió estatunidenca. Va ser la presidenta de vendes de publicitat per a NBCUniversal d'ençà del 2011. El 12 de maig de 2023, el magnat Elon Musk anuncià que Yaccarino havia estat designada com a nova executiva en cap de dues de les empreses sota el seu poder: X Corp i Twitter.

## Biografia

Linda Yaccarino va néixer al si d'una família d'origen italià. Té dues germanes: una germana gran, Kate, i una germana bessona, Lori. Es crià a Deer Park (estat de Nova York) i va estudiar a l'Institut de Deer Park. Cursà estudis superiors a l'Escola de Comunicació Donald P. Bellisario de la Universitat Estatal de Pennsilvània, on obtingué una llicenciatura en Telecomunicacions l'any 1985.
Posteriorment, treballà durant dinou anys a Turner Entertainment. Allà assolí la posició de vicepresidenta executiva i més tard, també de directora d'operacions publicitàries —sector en el qual jugà un paper cabdal en el desenvolupament de solucions innovadores de publicitat i màrqueting. A l'octubre del 2011 va arribar a NBCUniversal on va ocupar diversos càrrecs. Com a cap de vendes de publicitat de la companyia, tingué un rol fonamental en el llançament del servei de streaming Peacock.
El 2014, Yaccarino es va integrar a l'Ad Council, una entitat sense ànim de lucre que produeix, distribueix i promou anuncis de servei públic. El 2018, el president Donald Trump la va nomenar al Consell del President sobre Esports, Fitness i Nutrició. Entre el gener del 2021 i el 30 de juny del 2022 ocupà el càrrec de presidenta de la junta directiva de l'Ad Council. Durant el seu mandat, Yaccarino es va associar amb l'administració Biden el 2021 per a crear una campanya de vaccinació contra la COVID-19 en la qual figurava el papa Francesc.
Linda Yaccarino va dimitir de NBCUniversal el 12 de maig del 2023, i aquell mateix dia l'empresari i bilionari Elon Musk va anunciar que Yaccarino seria la nova executiva en cap de dues de les seves companyies: X Corp. i Twitter. Pel que fa a aquesta darrera entitat, Musk va afirmar que Yaccarino «se centrarà principalment en les operacions comercials» mentre que ell hauria de dedicar-se «al disseny de productes i noves tecnologies de la xarxa social»

## Referències

* ↑ «Who is Linda Yaccarino? The woman tipped to succeed Elon Musk as Twitter CEO» (en anglès canadenc). [Consulta: 12 maig 2023].
* 1 2 «Linda Yaccarino Leaves NBCUniversal Amid Talks to Become Twitter CEO» (en anglès). [Consulta: 12 maig 2023].
* 1 2 «Musk nomena Linda Yaccarino com a nova directora executiva de Twitter». Vilaweb, 12-05-2023 [Consulta: 12 maig 2023].
* ↑ Marisa Guthrie. «TV Upfronts: NBCUniversal Ad Sales Chief Talks TV’s ‘Measurement Crisis' (Q&A) – The Hollywood Reporter». Hollywoodreporter.com, 06-05-2013. [Consulta: 12 maig 2023].
* ↑ Writer, Bria Williams | Collegian Staff. «Penn State alum and NBCU President of Ad Sales Linda Yaccarino to speak at graduation».
* ↑ DiSanto, Matt. «Twitter’s next CEO is a Penn State graduate. Check out her career highlights, background». Centre Daily Times, 12-05-2023. [Consulta: 12 maig 2023].
* 1 2 Nellie Andreeva. «Turner's Linda Yaccarino Named President of Cable/Digital Ad Sales For NBCUniversal – Deadline». Deadline.com, 31-10-2011. [Consulta: 12 maig 2023].
* ↑ Chmielewski, Dawn; Dang, Sheila «Ex-NBCUniversal ad chief Yaccarino named new Twitter CEO, Musk says» (en anglès). Reuters, 12-05-2023 [Consulta: 12 maig 2023].
* ↑ Dade Hayes. «NBCU Ad Chief Linda Yaccarino Named Chair Of Ad Council's Board Of Directors – Deadline». Deadline.com. [Consulta: 12 maig 2023].
* ↑ Lynch, Jason. «Trump Names NBCU's Linda Yaccarino to the President's Council on Sports, Fitness and Nutrition».
* ↑ «Who is Linda Yaccarino, Elon Musk's pick for Twitter CEO?» (en anglès). Washington Post [Consulta: 12 maig 2023].
* ↑ Lillian Rizzo. «Elon Musk confirms Twitter CEO hire: Linda Yaccarino». Cnbc.com. [Consulta: 12 maig 2023].
* ↑ Mullin, Benjamin; Mac, Ryan; Hsu, Tiffany «Elon Musk Says He Has a New C.E.O. for Twitter» (en anglès). The New York Times, 11-05-2023 [Consulta: 12 maig 2023].
* ↑ «Musk nomena Linda Yaccarino com a nova directora executiva de Twitter». Ara, 12-05-2023 [Consulta: 13 maig 2023].